Etzebeth ontken enige oortreding tydens bakleiery buite kroegEben Etzebeth. Foto: Twitter Die Springbok Eben Etzebeth ontken dat hy enigiemand aangerand of rassistiese aanmerkings toegesnou het tydens ŉ bakleiery buite ŉ kroeg in Langebaan aan die Weskus. Die polisie het bevestig hy ondersoek die voorval wat Saterdagaand plaasgevind het. “ŉ Klag van aanranding is aanhangig gemaak in verband met die voorval,” het sers. Noloyiso Rwexana, woordvoerder van die polisie, bevestig. “Daar word beweer dat ŉ argument tussen twee groepe ontstaan het. Daar is mense wat beseer is en na ŉ hospitaal geneem is behandeling.” Volgens Rwexana is die ondersoekbeampte besig om verklarings van die betrokke partye te kry en is niemand nog in hegtenis geneem in verband met die voorval nie. Op sosiale media het nuus oor die bakleiery soos ŉ veldbrand versprei met ŉ vrou wat beweer het dat haar vriend deur ŉ groep mans aangerand en rassistiese aanmerkings toegesnou is. Volgens die vrou het die mans glo gesê hulle is “hotnotte”. ŉ Video met kru-taalgebruik word intussen ook op sosiale media gedeel. Etzebeth word in plasings op sosiale media gekritiseer dat hy glo niks gedoen het om die bakleiery stop te sit nie al was hy glo nie self daarby betrokke nie. Etzebeth het intussen op sy Facebook-blad op die bewerings gereageer. “Dit is heeltemal onwaar en ongegrond om te beweer dat ek iemand in Langebaan fisies of rassisties mishandel het, soos op sosiale media berig word. Verskeie getuies kan dit bevestig,” het Etzebeth gesê. “Ek is en sal altyd daarna streef om ’n ware ambassadeur te wees vir hierdie pragtige reënboognasie en die sport wat ek liefhet.”